  Майя Бывальцева Удмуртия Россиысь калыкъёслэн йӧскалык литературазылы юрттон программае пыриз. Иворъёсъя «Удмуртия» агентстволы со сярысь веразы Удмуртиысь печатья но калыке ивортодэт вӧлмытонъя агентствоын. «Та дырлы Россиысь калыкъёслэн йӧскалык литературазылы юрттон программалэн нырысетӥ, быръён люкетэз гинэ йылпумъяськиз. Быръемын туала йӧскалык кылбурчиослэн кылбуръёссы. Йӧскалык усточиосты вӧлмытон сяна, программа улсын Россиысь калыкъёслэн кылысьтызы ӟуч кылэ чеберлыко берыктонъя школалы юрттыны но Россиысь калыкъёслэн туала прозаенызы, кылбуръёсынызы, нылпи литератураенызы но драматургиенызы Антология дасяны чакламын. Ӵектосэз радъясьёс йылпумъянъёс лэсьтыны малпало 2017-тӥ арын», — ивортӥз агентстволэн кивалтӥсез Алексей Воронцов. Туннэ Россиын ӟуч кыл сяна, эшшо 100 пала кылъёс вань. Но со пӧлысь ӝынызэ гинэ литература кылъёс пӧлы пыртыны луэ. Мукет сямен вераса, со кылъёсын чеберлыко но научно-популярной текстъёс гожъясько. Чакланъёсъя, федерал программа Россиысь литература кылъёсты утьыны юрттоз. Удмуртия сяна, программае Россиысь 25 улосвылъёс пырисько. Тегъёс: Лулчеберет Литература Удмуртия Россия  